《念奴娇 玉兰，寄仙品妹》
清代·孙云凤

玉梅未落，早东风作弄，浴茧时节。衣卸湖棉犹道暖，直似残春节别。

柳眼全舒，蕉心欲展，芳草连天末。阑干凝望，玉兰开遍如雪。

犹记昔日东墙，海棠娇倚，半被轻寒勒。最是黄昏疏雨过，掩映晶帘明月。

摘粉香清，煎酥色腻，庭下曾攀折。绿窗人远，此情还共谁说。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。